               EIROPAS KOMISIJA
            Briselē, 7.10.2021
            COM(2021) 618 final
            2021/0316(BUD)

            Priekšlikums
            EIROPAS PARLAMENTA UN PADOMES LĒMUMS
            par Eiropas Globalizācijas pielāgošanās fonda darbu zaudējušiem darba ņēmējiem izmantošanu saskaņā ar Spānijas iesniegto pieteikumu EGF/2021/001 ES/País Vasco metal

               PASKAIDROJUMA RAKSTS

               PRIEKŠLIKUMA KONTEKSTS

               1.Noteikumi, kas piemērojami finansiālajiem ieguldījumiem no Eiropas Globalizācijas pielāgošanās fonda darbu zaudējušiem darba ņēmējiem (EGF), ir izklāstīti Eiropas Parlamenta un Padomes Regulā (ES) 2021/691 (2021. gada 28. aprīlis) par Eiropas Globalizācijas pielāgošanās fondu darbu zaudējušiem darba ņēmējiem (EGF) un ar ko atceļ Regulu (ES) Nr. 1309/2013
                  1
                (turpmāk “EGF regula”).

               2.2021. gada 25. jūnijā Spānija iesniedza pieteikumu EGF/2021/001 ES/País Vasco metal, lai saņemtu finansiālu ieguldījumu no EGF pēc darba ņēmēju atlaišanas saimnieciskās darbības nozarē, kas klasificēta NACE 2. redakcijas 25. nodaļā (“Gatavo metālizstrādājumu ražošana, izņemot mašīnas un iekārtas”), NUTS 2 reģionā País Vasco (ES21), Basku zemē, Spānijā.

               3.Pēc šā pieteikuma izvērtēšanas Komisija saskaņā ar visiem piemērojamajiem EGF regulas noteikumiem secināja, ka nosacījumi EGF finansiālā ieguldījuma saņemšanai ir izpildīti.

               PIETEIKUMA KOPSAVILKUMS

                        EGF pieteikums

                        EGF/2021/001 ES/País Vasco metal

                        Dalībvalsts

                        Spānija

                        Attiecīgais(-ie) reģions(-i) (NUTS
                           2
                         2. līmenis)

                        País Vasco (ES21)

                        Pieteikuma iesniegšanas datums

                        2021. gada 25. jūnijs

                        Pieteikuma saņemšanas apliecinājuma datums

                        2021. gada 28. jūnijs

                        Papildu informācijas pieprasījuma datums

                        2021. gada 9. jūlijs

                        Papildu informācijas iesniegšanas termiņš

                        2021. gada 30. jūlijs

                        Izvērtējuma pabeigšanas termiņš

                        2021. gada 8. oktobris

                        Intervences kritērijs

                        EGF regulas 4. panta 2. punkta b) apakšpunkts

                        Attiecīgo uzņēmumu skaits

                        6

                        Saimnieciskās darbības nozare(-s)

                        (NACE 2. redakcijas nodaļa)
                           3

                        25. nodaļa (“Gatavo metālizstrādājumu ražošana, izņemot mašīnas un iekārtas”)

                        Pārskata periods (seši mēneši):

                        2020. gada 2. jūnijs – 2020. gada 2. decembris

                        Darbu zaudējušo darba ņēmēju skaits atsauces periodā

                        491

                        Paredzamais atbalsta saņēmēju kopskaits

                        300

                        Individualizēto pakalpojumu budžets (EUR)

                        1 384 950

                        EGF pasākumu īstenošanas budžets
                           4
                         (EUR)

                        0 044 000

                        Kopējais budžets (EUR)

                        1 428 950

                        EGF ieguldījums (85 %) (EUR)

                        1 214 607

               PIETEIKUMA IZVĒRTĒJUMS

               Procedūra

               4.Pieteikumu EGF/2021/001 ES/País Vasco metal Spānija iesniedza 12 nedēļu laikā no dienas, kad bija izpildīti EGF regulas 4. pantā minētie intervences kritēriji, proti, 2021. gada 25. jūnijā
                  5
               . Komisija 2021. gada 28. junijā apstiprināja minētā pieteikuma saņemšanu un 2021. gada 9. jūlijā pieprasīja no Spānijas papildu informāciju. Šī papildu informācija tika sniegta 15 darbdienu laikā no pieprasījuma dienas. Termiņš, kurā Komisijai būtu jāizvērtē pieteikuma atbilstība finansiālā ieguldījuma piešķiršanas nosacījumiem, proti, 50 darbdienas no pilnīga pieteikuma saņemšanas dienas, beidzas 2021. gada 8. oktobrī.

               Pieteikuma atbalsttiesīgums

               Attiecīgie uzņēmumi un atbalsta saņēmēji

               5.Pieteikums attiecas uz 491 darbu zaudējušu darba ņēmēju NACE 2. redakcijas 25. nodaļā (“Gatavo metālizstrādājumu ražošana, izņemot mašīnas un iekārtas”) klasificētajā saimnieciskās darbības jomā. 192 no šiem darba ņēmējiem ir atlaisti kolektīvajā atlaišanā, par kuru ir paziņots iestādēm. Kolektīvā atlaišana notika pavisam sešos uzņēmumos
                  6
               . Visi attiecīgie darba ņēmēji atlaisti NUTS 2 reģionā País Vasco (ES21), Basku zemē.

               Intervences kritēriji

               6.Spānija iesniedza pieteikumu saskaņā ar EGF regulas 4. panta 2. punkta b) apakšpunktā minēto intervences kritēriju, kas paredz, ka sešu mēnešu atsauces periodā darbība beigusies vismaz 200 darbu zaudējušiem darba ņēmējiem uzņēmumos, kuri darbojas tajā pašā saimnieciskās darbības nozarē, kas definēta NACE 2. redakcijas nodaļas līmenī, un atrodas vienā reģionā vai divos dalībvalsts kaimiņu reģionos, kuri definēti NUTS 2. līmenī. NUTS 2 reģionā País Vasco (ES21), Basku zemē, ir atlaists 491 darba ņēmējs.

               7.Pieteikuma sešu mēnešu atsauces periods ir no 2020. gada 2. jūnija līdz 2020. gada 2. decembrim.

               Darbu zaudējušo darba ņēmēju skaita un darbības beigšanās aprēķināšana

               8.Pārskata periodā atlaisto darba ņēmēju skaits ir aprēķināts šādi:

               –192 darba ņēmēji, sākot no dienas, kad darba devējs saskaņā ar Padomes Direktīvas 98/59/EK
                  7
                3. panta 1. punktu rakstiski paziņojis kompetentajai valsts iestādei par plānoto kolektīvo atlaišanu. Spānija pirms Komisijas veiktā izvērtējuma pabeigšanas datuma apstiprināja, ka šie 192 atlaišanas gadījumi ir faktiski notikuši;

               –299 no datuma, kad darba devējs individuāli paziņojis darba ņēmējam par atlaišanu vai darba līguma izbeigšanu.

               Atbalsttiesīgie saņēmēji

               9.Tāpēc kopējais atbalsttiesīgo saņēmēju skaits ir 491.

               To notikumu apraksts, kas noveduši pie darbinieku atlaišanas un darbības beigšanās

               10.Darbinieku atlaišanas pamatā ir Covid-19 pandēmijas izraisīta ekonomiskā krīze.

               11.Spānijā 2020. gada 2. ceturksnī īstenoto stingro pārvietošanās ierobežojumu dēļ tika ierobežotas nebūtiskas saimnieciskās darbības un pakalpojumi, kas smagi skāra metālrūpniecības nozari. Savukārt pēc pārvietošanās ierobežojumu mīkstināšanas metālrūpniecības nozari skāra citas ar pandēmiju saistītas problēmas, piemēram, traucētas piegādes un izejvielu trūkums, grūtības rūpnīcu darbu pielāgot Covid-19 izplatības ierobežošanas pasākumiem, darbinieku inficēšanās un tiem noteiktie pašizolācijas pasākumi, kā arī mobilitātes problēmas.

               12.Saskaņā ar Confemetal
                  8
                datiem pandēmija ir būtiski ietekmējusi metālrūpniecības nozarē darbojošos uzņēmumu darbību un apgrozījumu un atstājusi negatīvas sekas uz nodarbinātību un uzņēmumu likviditāti (maksājumu saistību nepildīšana, grūtības piekļūt kredītiem utt.).

               13.2020. gadā 18 % metālrūpniecības uzņēmumu ražošanas apjoms salīdzinājumā ar iepriekšējo gadu samazinājās par vairāk nekā 50 %. 16 % uzņēmumu apgrozījums samazinājās par vairāk nekā 50 %. Trešdaļā metālrūpniecības uzņēmumu par 30-50 % samazinājās gan ražošanas, gan apgrozījuma apjoms
                  9
               .

               14.Gatavo metālizstrādājumu nozares ražošanas, apgrozījuma un cenu indeksi 2020. gadā salīdzinājumā ar iepriekšējā gada atbilstošo periodu samazinājās.

                        2019.

                        2020.

                        1. cet.

                        2. cet.

                        3. cet.

                        4. cet.

                        1. cet.

                        2. cet.

                        3. cet.

                        4. cet.

                        Ražošanas indekss (IPIMET)

                        6,4

                        4,5

                        1,9

                        3,6

                        -9,4

                        -32,9

                        -8,2

                        -2,7

                        Metālrūpniecības apgrozījuma indekss (ICNMET)

                        4,9

                        2,8

                        -0,7

                        1,6

                        -10,4

                        -34,5

                        -8,5

                        -3,9

                        Rūpniecības cenu indekss (IPRIMET)

                        1,3

                        0,9

                        0,4

                        0,2

                        -0,3

                        -0,7

                        -0,5

                        0,2

               Avots: Confemetal
                  10

               15.Aktivitātes un apgrozījuma samazināšanās dēļ tika atlaisti darbinieki. Neraugoties uz to, ka tika plaši izmantotas saīsināta darba laika shēmas
                  11
               , 14 % metālrūpniecības nozares uzņēmumu atlaida 10,6 % savu darbinieku
                  12
               . Darbinieku atlaišana, uz ko attiecas šis pieteikums, sākās 2020. gada 2. ceturksnī.

               Paredzamā atlaišanas ietekme uz ekonomiku un nodarbinātību vietējā, reģionālajā un valsts līmenī

               16.Basku zemes reģionā gatavo metālizstrādājumu nozare veido 27,4 % no rūpniecības bruto pievienotās vērtības (BPV). Nozares relatīvais īpatsvars reģionālajā BPV kopumā ir aptuveni 24 %. Valsts līmenī ražošanas nozares BPV veido 14,5 % no BPV
                  13
               , savukārt ES-28 vidējais rādītājs ir 18,8 %
                  14
               .

               17.Ņemot vērā gatavo metālizstrādājumu nozares lielo nozīmi reģionālajā ekonomikā, šīs nozares grūtības ir būtiski ietekmējušas reģionālo ekonomiku un nodarbinātību. 2020. gada sākumā bezdarba līmenis nozarē salīdzinājumā ar iepriekšējo gadu samazinājās. Tomēr kopš 2020. gada marta pandēmijas dēļ šī tendence ir strauji mainījusies. 2020. gada augustā bezdarbnieku skaits bija par 25 %
                  15
                lielāks nekā pirms sešiem mēnešiem. Darbavietu likvidēšana rūpniecībā ir bijusi apjomīgāka nekā visās pārējās nozarēs kopā.

               Bezdarbs Basku zemes reģionā 2020. gadā
                  salīdzinājumā ar iepriekšējo gadu
                  (%)

               Avots: Lanbide - Servicio Vasco de Empleo
                  16

               18.Lai gan no 2021. gada janvāra līdz maijam reģistrētais bezdarbs ir samazinājies (6,21 %), tas joprojām ir par 4,6 % augstāks nekā pirmspandēmijas līmenis
                  17
               . Turklāt atveseļošanās nenotiek visās grupās vienādi. 2021. gada maijā ilgtermiņa bezdarbs bija 55,6 % no kopējā bezdarba (par 3,6 procentpunktiem vairāk nekā 2021. gada janvārī) un bezdarbnieki ar pamatizglītību vai zemāku izglītību bija 60,8 % (par 1,1 procentpunktu vairāk nekā janvārī).

               ES kvalitātes sistēmas piemērošana pārmaiņu un pārstrukturēšanās prognozēšanai

               19.Pieteikumā EGF atbalsta saņemšanai Spānija ir aprakstījusi, kā tika ņemti vērā ieteikumi, kas izklāstīti ES kvalitātes sistēmā pārmaiņu un pārstrukturēšanās prognozēšanai. Spānija uzsver galvenos elementus Basku zemes profesionālās apmācības plānā, Basku zemes nodarbinātības stratēģijā un videi draudzīgu darbavietu programmā. Rūpniecības situācijas novērošanas centrs uzrauga ekonomisko situāciju. HOBETUZ (Basku zemes Profesionālās tālākizglītības fonds) piedāvā apmācību aktīvā nodarbinātībā esošiem cilvēkiem, savukārt AukerabeRRi
                  18
                ir jauna aprūpēta darba uzteikuma programma, ko sāka 2021. gadā ar mērķi pārkvalificēt krīzes skarto nozaru darbiniekus un piedāvāt tiem darbu citās nozarēs. Abi ir integrēti Lanbide struktūrā (Basku zemes nodarbinātības dienests). Sociālo partneru līdzdalību nodrošina viņu pārstāvība Lanbide valdē, ko veido reģionālās valdības, arodbiedrību un darba devēju organizāciju pārstāvji.

               20.Attiecībā uz darbībām, kas jau veiktas nolūkā atbalstīt darbu zaudējušos darba ņēmējus, Spānija ir norādījusi, ka Lanbide (Basku zemes nodarbinātības dienests) tiem ir nodrošinājis piekļuvi dienesta vispārējiem pakalpojumiem. Darba ņēmēji tika informēti arī par viņu tiesībām piedalīties pilotprogrammā AukerabeRRi. 178 darbinieki, kuriem ir tiesības piedalīties aprūpēta darba uzteikuma plānos
                  19
               , tos jau ir pabeiguši.

               Papildināmība ar darbībām, ko finansē no valsts vai Savienības fondiem

               21.Spānija ir apstiprinājusi, ka pasākumi, kas saņem EGF finansiālu ieguldījumu, nesaņems finansiālu ieguldījumu no citiem Savienības finanšu instrumentiem.

               22.Saskaņotais individualizēto pakalpojumu kopums papildina darbības, ko finansē no citiem valsts vai ES fondiem, piemēram, AukerabeRRi vai jau minētie aprūpēta darba uzteikuma plāni.

               Apspriešanās ar paredzētajiem atbalsta saņēmējiem vai viņu pārstāvjiem, vai sociālajiem partneriem, kā arī vietējām un reģionālajām iestādēm

               23.Spānija ir norādījusi, ka saskaņotais individualizēto pakalpojumu kopums ir sagatavots, apspriežoties ar sociālajiem partneriem. Lanbide valde 2021. gada 2. jūlija sanāksmē apstiprināja pieteikumu, kas iepriekš apspriests vairākās tehniskajās sanāksmēs.

               24.2021. gada 19. janvārī un 2. februārī notika papildu sanāksmes ar Federación Vizcaína de Empresas del Metal (Biskajas metālrūpniecības uzņēmumu federācija), Asociación de Empresas de Guipúzcoa – ADEGI (Gipuskojas uzņēmumu apvienība) un SEA-Empresas Alavesas (Alavas uzņēmumu apvienības). Priekšlikuma izstrādē piedalījās visas šīs darba devēju organizācijas, kā arī attiecīgās klasteru apvienības
                  20
               .

               Paredzētie atbalsta saņēmēji un ierosinātie pasākumi

               Paredzētie atbalsta saņēmēji

               25.Aplēsts, ka pasākumos piedalīsies 300 atlaistie darba ņēmēji. Šos darba ņēmējus pēc to dzimuma, vecuma grupas un izglītības līmeņa var iedalīt šādi.

                        Kategorija

                        Plānotais atbalsta saņēmēju skaits

                        Dzimums:

                        Vīrieši:

                        265

                        (88,3 %)

                        Sievietes:

                        35

                        (11,7 %)

                        Nebinārs:

                        0

                        (0,0 %)

                        Vecuma grupa:

                        Jaunāki par 30 gadiem:

                        22

                        (7,3 %)

                        30–54 gadi:

                        216

                        (72,0 %)

                        Vecāki par 54 gadiem:

                        62

                        (20,7 %)

                        Izglītības līmenis

                        Pamatizglītības otrais posms vai zemāka izglītība
                           21

                        107

                        (35,7 %)

                        Vidējā izglītība
                           22
                         vai pēcvidusskolas izglītība
                           23

                        68

                        (22,6 %)

                        Augstākā izglītība
                           24

                        125

                        (41,7 %)

               Ierosinātie pasākumi

               26.Atlaistajiem darba ņēmējiem sniedzamie individualizētie pakalpojumi ietver šādus pasākumus.

               –Vispārīga informācija, iepazīšanās un profilēšanas sesijas. Informatīvā sanāksme ir pirmais pasākums, kas tiks piedāvāts visiem paredzētajiem atbalsta saņēmējiem, un tā ietver vispārīgu informāciju par pieejamo karjeras konsultēšanu un mācību programmām, apmācības programmām un stimuliem. Individuālajās informatīvajās sanāksmēs ietilpst dalībnieka profila veidošana un tiek nozīmēts padomdevējs, kura uzdevums ir palīdzēt darba ņēmējam iekārtoties jaunā darbā.

               –Karjeras konsultēšana tiks nodrošināta kolektīvās un individuālās sanāksmēs.

               –Intensīva palīdzība darba meklēšanā, tostarp darbsemināri par darba meklēšanas un darbā pieņemšanas procesiem, vietējo un reģionālo nodarbinātības iespēju aktīva meklēšana un darba piemeklēšana.

               –Atbalsts darījumdarbības sākšanai. Darba ņēmēji, kas vēlas kļūt par pašnodarbinātajiem, saņems individuālas konsultācijas un apmācību, kas varētu ietvert plānošanu, priekšizpēti, uzņēmējdarbības plānu sagatavošanu, palīdzību finansējuma iespēju apzināšanā utt.

               –Ieguldījums uzņēmējdarbības sākšanai. Darba ņēmēji, kuri izveidos savu uzņēmumu vai vēlēsies strādāt kā pašnodarbinātas personas, saņems līdz 8000 EUR, kas tiem palīdzēs segt uzņēmuma dibināšanas izmaksas.

               –Mācības. Tas ietvers 1) apmācību par galvenajām un horizontālajām kompetencēm, piemēram, digitālajām prasmēm, kvalitātes pārvaldību, arodrisku novēršanu utt.; 2) pārkvalificēšanās profesionālo apmācību— tiem, kuri izvēlas pārorientēt savu karjeru ārpus metālrūpniecības nozares—, piemēram, loģistika, noliktavu pārvaldība, būvniecība un energoefektivitāte, pārtikas rūpniecība, sadzīves un rūpniecības atkritumu apsaimniekošana, senioru atpūtas pasākumi u. c.; 3) profesionālās kvalifikācijas celšana, lai ņemtu vērā pieprasītās prasmes metālrūpniecības nozarē, piemēram, 3D CAD
                  25
                montāža un detaļu modelēšana; CNC
                  26
                darbgaldu programmēšana; CATIA
                  27
                mehāniskā projektēšana; autokrāvēji, tilta celtņi un pacelšanas platformas; plāno lokšņu metālizstrādājumi un boileru ražošana; metināšana (autogēnā, pusautomātiskā, TIG
                  28
                utt.); metālgriešana, abrazīvā apstrāde, apstrāde ar spiedienu utt.; un 4) apmācība darbavietā, kas pielāgota vakancēm, kurās nav piemērotu kandidātu. Pēc veiksmīgas apmācību pabeigšanas attiecīgajam darba ņēmējam tiks piedāvāts noslēgt līgumu.

               –Piedalīšanās pabalsti, pabalsti darba meklēšanai un apmācības pabalsti. Dalības pabalsts līdz 300 EUR ir paredzēts tiem, kas piedalās visās individuālajās konsultāciju sanāksmēs, kuras paredzētas viņiem individuāli izstrādātajā iekļaušanas plānā. Darbinieki, kas aktīvi piedalās pasākumā “Intensīva palīdzība darba meklēšanā” vai pabeidz apmācību, saņems vienreizēju maksājumu 400 EUR apmērā.

               27.Tika plānots, ka pasākumi ir saskaņā ar Spānijas Aprites ekonomikas stratēģiju
                  29
               . Apmācība veicina digitālās pārveides procesu nozarē. Lai noteiktu digitālo prasmju apmācības saturu, ir ņemti vērā DESI 2020 ziņojuma
                  30
                secinājumi. Šī pakete veicinās to horizontālo prasmju ieviešanu, kas nepieciešamas digitālajā rūpniecības laikmetā, kā arī resursu ziņā efektīvā ekonomikā saskaņā ar EGF regulas 7. panta 2. punktu.

               28.Šeit aprakstītais ierosinātais saskaņoto individualizēto pakalpojumu kopums ir aktīvi darba tirgus pasākumi atbilstīgi EGF regulas 7. pantā noteiktajām atbalsttiesīgajām darbībām. Ierosinātie pakalpojumi neaizstāj pasīvus sociālās aizsardzības pasākumus.

               29.Spānija ir sniegusi nepieciešamo informāciju par pasākumiem, kas attiecīgajiem uzņēmumiem ir obligāti jāveic saskaņā ar valsts tiesību aktiem vai koplīgumiem. Tie ir apliecinājuši, ka EGF finansiālais ieguldījums neaizstās minētos pasākumus.

               Aplēstais budžets

               30.Aplēstās kopējās izmaksas ir 1 428 950 EUR, kas ietver izdevumus par individualizētiem pakalpojumiem 1 384 950 EUR apmērā un izdevumus par sagatavošanās, pārvaldības, informācijas un publicitātes, kontroles un ziņošanas darbībām 44 000 EUR apmērā.

               31.Kopējais finansiālais ieguldījums, kas pieprasīts no EGF, ir 1 214 607 EUR (85 % no kopējām izmaksām).

               32.Valsts priekšfinansējumu un līdzfinansējumu nodrošina Basku zemes nodarbinātības dienests Lanbide.

                        Pasākumi

                        Aplēstais dalībnieku skaits

                        Aplēstās izmaksas par vienu dalībnieku
                        (EUR)
                           31

                        Aplēstās kopējās izmaksas

                        (EUR)
                           32

                        Individualizēti pakalpojumi (pasākumi saskaņā ar EGF regulas 7. panta 2. punkta a) apakšpunktu)

                        Vispārīga informācija. Iepazīšanās un profilēšanas sesijas
                           (Difusión y presentación del proyecto. Acogida)

                        300

                        406

                        121 800

                        Profesionālā orientācija
                           (Asesoramiento y orientación laboral)

                        300

                        455

                        136 500

                        Intensīva palīdzība darba meklēšanā
                           (Apoyo a la búsqueda de empleo)

                        280

                        750

                        210 000

                        Atbalsts darījumdarbības sākšanai
                           (Apoyo a personas emprendedoras)

                        20

                        1838

                        36 750

                        Ieguldījums uzņēmuma izveidē
                           (Ayuda al emprendimiento)

                        10

                        8000

                        80 000

                        Apmācība
                           (Desarrollo profesional y prácticas en empresas)

                        300

                        1486

                        445 900

                        Starpsumma (a):

                        Procentuāli no individualizēto pakalpojumu kopuma:

                        –

                        1 030 950

                        (74,44 %)

                        Pabalsti un stimuli (pasākumi saskaņā ar EGF regulas 7. panta 2. punkta b) apakšpunktu)

                        Stimuli
                           (Ayuda por la participación)

                        300

                        1180
                           33

                        354 000

                        Starpsumma (b):

                        Procentuāli no individualizēto pakalpojumu kopuma:

                        –

                        354 000

                        (25,56 %)

                        Pasākumi saskaņā ar EGF regulas 7. panta 5. punktu

                        1. Sagatavošanās pasākumi

                        –

                        3000

                        2. Pārvaldība

                        –

                        3000

                        3. Informācija un publicitāte

                        –

                        3000

                        4. Kontrole un ziņošana

                        –

                        35 000

                        Starpsumma (c):

                        Procentuāli no kopējām izmaksām:

                        –

                        44 000

                        (3,08 %)

                        Kopējās izmaksas (a + b + c):

                        –

                        1 428 950

                        EGF ieguldījums (85 % no kopējām izmaksām)

                        –

                        1 214 607

               33.To darbību izmaksas, kuras iepriekš minētajā tabulā noteiktas kā darbības saskaņā ar EGF regulas 7. panta 2. punkta b) apakšpunktu, nepārsniedz 35 % no saskaņotā individualizēto pakalpojumu kopuma kopējām izmaksām. Spānija apstiprināja, ka šīs darbības ir atkarīgas no tā, vai paredzētie atbalsta saņēmēji aktīvi piedalās darba meklēšanas vai apmācības pasākumos.

               34.Spānija apstiprināja, ka ieguldījumu izmaksas pašnodarbinātībai, uzņēmējdarbības sākšanai un darba ņēmēju pārņemšanai nepārsniegs 22 000 EUR vienam atbalsta saņēmējam.

               Izdevumu atbalsttiesīguma periods

               35.Spānija sāka sniegt individualizētos pakalpojumus paredzētajiem atbalsta saņēmējiem 2021. gada 11. jūnijā. Tāpēc par izdevumiem saistībā ar darbībām būs tiesības saņemt EGF finansiālu ieguldījumu no 2021. gada 11. jūnija līdz 24 mēnešiem pēc finansēšanas lēmuma spēkā stāšanās dienas.

               36.Spānijai 2021. gada 1. februārī sāka rasties administratīvie izdevumi saistībā ar EGF īstenošanu. Tāpēc par izdevumiem saistībā ar sagatavošanās, pārvaldības, informācijas un reklāmas, kontroles un ziņošanas pasākumiem ir tiesības saņemt EGF finansiālu ieguldījumu no 2021. gada 1. februāra līdz 31 mēnesim pēc finansēšanas lēmuma spēkā stāšanās dienas.

               Pārvaldības un kontroles sistēmas

               37.Pieteikums ietver pārvaldības un kontroles sistēmas aprakstu, kurā norādīti iesaistīto struktūru pienākumi. Spānija paziņoja Komisijai, ka finansiālo ieguldījumu pārvaldīs un kontrolēs tās pašas struktūras, kuras pārvalda un kontrolē Eiropas Sociālo fondu Plus. Lanbide būs pārvaldes iestādes starpniekiestāde.

               Saistības, ko uzņemas attiecīgā dalībvalsts

               38.Spānija ir sniegusi visus nepieciešamos apliecinājumus tam, ka:

               –piekļuvē ierosinātajām darbībām un to īstenošanai tiks piemēroti vienlīdzīgas attieksmes un nediskriminācijas principi,

               –ir ievērotas valsts un ES tiesību aktos paredzētās prasības par kolektīvo atlaišanu,

               –uzņēmumi, kuros atlaisti darba ņēmēji un kuri pēc atlaišanas ir turpinājuši darbību, ir ievērojuši tiem noteiktos juridiskos pienākumus un ir snieguši darba ņēmējiem attiecīgu palīdzību,

               –tiks novērsta jebkāda dubulta finansēšana,

               –EGF finansiālais ieguldījums atbildīs procesuālajiem un materiālajiem Savienības noteikumiem par valsts atbalstu.

               IETEKME UZ BUDŽETU

               Budžeta priekšlikums

               39.EGF nepārsniedz maksimālo gada apjomu 186 miljonu EUR apmērā (2018. gada cenās), kā paredzēts 8. pantā Padomes Regulā (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam
                  34
               .

               40.Pēc pieteikuma izskatīšanas attiecībā uz EGF regulas 13. panta 1. un 2. punktā paredzētajiem nosacījumiem un ņemot vērā paredzēto atbalsta saņēmēju skaitu, ierosinātās darbības un aplēstās izmaksas, Komisija ierosina izmantot EGF līdzekļus 1 214 607 EUR apmērā, kas veido 85 % no kopējām ierosināto darbību izmaksām, lai sniegtu finansiālu ieguldījumu saistībā ar pieteikumu.

               41.Lēmuma priekšlikumu par EGF izmantošanu kopīgi pieņems Eiropas Parlaments un Padome, kā noteikts 9. punktā Iestāžu Nolīgumā (2020. gada 16. decembris) starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  35
               .

               Saistītie tiesību akti

               42.Vienlaikus ar priekšlikumu lēmumam par EGF izmantošanu Komisija Eiropas Parlamentam un Padomei iesniegs priekšlikumu par līdzekļu pārvietošanu uz attiecīgo budžeta pozīciju 1 214 607 EUR apmērā.

               43.Vienlaikus ar priekšlikumu lēmumam par EGF izmantošanu Komisija pieņēma lēmumu par finansiālu ieguldījumu, kas ir finansēšanas lēmums Finanšu regulas 110. panta nozīmē
                  36
               . Minētais finansēšanas lēmums stāsies spēkā dienā, kad Komisijai tiek paziņots, ka Eiropas Parlaments un Padome ir apstiprinājusi budžeta pārvietojumu.

               2021/0316 (BUD)

               Priekšlikums

               EIROPAS PARLAMENTA UN PADOMES LĒMUMS

               par Eiropas Globalizācijas pielāgošanās fonda darbu zaudējušiem darba ņēmējiem izmantošanu saskaņā ar Spānijas iesniegto pieteikumu EGF/2021/001 ES/País Vasco metal

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Regulu (ES) 2021/691 (2021. gada 28. aprīlis) par Eiropas Globalizācijas pielāgošanās fondu darbu zaudējušiem darba ņēmējiem (EGF) un ar ko atceļ Regulu (ES) Nr. 1309/2013
                  37
               , un jo īpaši tās 15. panta 1. punktu,

               Ņemot vērā Iestāžu Nolīgumu (2020. gada 16. decembris) starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  38
               , un jo īpaši tā 9. punktu,

               ņemot vērā Eiropas Komisijas priekšlikumu,

               tā kā:

               (1)Eiropas Globalizācijas pielāgošanās fonda darbu zaudējušiem darba ņēmējiem (EGF) mērķis ir apliecināt solidaritāti un veicināt ilgtspējīgu pienācīgas kvalitātes nodarbinātību Savienībā, sniedzot atbalstu atlaistajiem darba ņēmējiem un pašnodarbinātām personām, kuri ir atlaisti no darba nozīmīgas pārstrukturizācijas rezultātā, un palīdzot viņiem pēc iespējas ātrāk atgriezties ilgtspējīgā pienācīgas kvalitātes nodarbinātībā.

               (2)EGF nepārsniedz maksimālo gada apjomu 186 miljonu EUR apmērā (2018. gada cenās), kā noteikts Padomes Regulas (ES, Euratom) 2020/2093 8. pantā
                  39
               .

               (3)2021. gada 25. jūnijā Spānija iesniedza pieteikumu EGF izmantošanai saistībā ar darba ņēmēju atlaišanu saimnieciskās darbības nozarē, kas klasificēta saimniecisko darbību statistiskās klasifikācijas Eiropas Kopienā (NACE)
                  40
                2. redakcijas 25. nodaļā “Gatavo metālizstrādājumu ražošana, izņemot mašīnas un iekārtas” kopējās statistiski teritoriālo vienību klasifikācijas (NUTS)
                  41
                2. līmeņa reģionā País Vasco (ES21), Basku zemē, Spānijā. Pieteikums tika papildināts ar papildu informāciju, kas iesniegta saskaņā ar Regulas (ES) 2021/691 8. panta 5. punktu. Šis pieteikums atbilst Regulas (ES) 2021/691 13. pantā noteiktajām prasībām par EGF finansiālo ieguldījumu.

               (4)Tāpēc būtu jāizmanto EGF, lai sniegtu finansiālu ieguldījumu 1 214 607 EUR apmērā saistībā ar Spānijas iesniegto pieteikumu.

               (5)Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

               1. pants

               Savienības 2021. finanšu gada vispārējā budžetā izmanto Eiropas Globalizācijas pielāgošanās fondu darbu zaudējušiem darba ņēmējiem, lai piešķirtu 1 214 607 EUR saistību un maksājumu apropriācijās.

               2. pants

               Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no [tā pieņemšanas datums]
                  42*.

               Briselē,

                  Eiropas Parlamenta vārdā —
                        Padomes vārdā —

                  priekšsēdētājs
                        priekšsēdētājs

                     (1)

                        OV L 153, 3.5.2021., 48. lpp.

                     (2)

                        Komisijas Deleģētā Regula (ES) 2019/1755 (2019. gada 8. augusts), ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi. OV L 270, 24.10.2019., 1.-56. lpp.

                     (3)

                        OV L 393, 30.12.2006., 1. lpp.

                     (4)

                        Saskaņā ar Regulas (ES) 2021/691 7. panta 5. punktu.

                     (5)

                        Saskaņā ar Regulas (ES) 2021/691 8. panta 2. punktu 12 nedēļu termiņš tika apturēts no 2021. gada 1. janvāra līdz 2021. gada 3. maijam.

                     (6)

                        Auxiliar Troquelería SL, Calderería del Oria, Matricería Deusto, Mecanizados de la Industria Vasca SLU, Taller Mecanizado Pablo López Lacalle SL, Tratamientos Superficiales Iontech SA.

                     (7)

                        Padomes Direktīva 98/59/EK (1998. gada 20. jūlijs) par dalībvalstu tiesību aktu tuvināšanu attiecībā uz kolektīvo atlaišanu (OV L 225, 12.8.1998., 16. lpp.).

                     (8)

                        Confemetal ir Spānijas Metālapstrādes nozares organizāciju konfederācija, kas pārstāv aptuveni 220 000 uzņēmumu un vairāk nekā pusotru miljonu darba ņēmēju.

                     (9)

                  Report on the economic impact of COVID-19 on the metal sector.
                   2020. g. oktobris
                  - https://atra.gal/files/noticias/Archivos_3680.pdf

                     (10)

                        Confemetal. Ikmēneša biļetens Nr. 185 un Nr. 197

                     (11)

                        Saīsināta darba laika shēmas piemēroja 60 % uzņēmumu, un puse nozares darbaspēka (56,71 %) strādāja saīsinātu darba laiku.

                     (12)

                  Report on the economic impact of COVID-19 on the metal sector.
                   2020. g. oktobris
                  - https://atra.gal/files/noticias/Archivos_3680.pdf

                     (13)

                  https://es.statista.com/estadisticas/1220166/porcentaje-del-vab-total-en-espana-por-sector/

                     (14)

                  https://www.eustat.eus/elementos/El-32-del-VAB-industrial-esta-generado-por-sectores-de-nivel-tecnologico-alto-o-medio-alto-en-2019/not0018911_c.html

                     (15)

                  Avance de los datos del mercado laboral del año 2020
                   (darba tirgus dati par 2020. gadu).

                     (16)

                  Avance de los datos del mercado laboral del año 2020
                   (darba tirgus dati par 2020. gadu).

                     (17)

                        2020. gada februāris.

                     (18)

                  https://www.lanbide.euskadi.eus/general/-/aukeraberri/

                     (19)

                        Uzņēmumiem, kuri atlaiž 50 un vairāk darbiniekus, ir juridisks pienākums piedāvāt aprūpēta darba uzteikuma plānus. Programmu ilgums ir 6 mēneši, un to ietvaros darba ņēmējiem tiek piedāvāta palīdzība darba meklēšanā, karjeras attīstības atbalsts un apmācība. 178 atlaistajiem Matricería Deusto darbiniekiem bija tiesības izmantot aprūpēta darba uzteikuma plānu.

                     (20)

                  Eraikune
                   (Basku zemes būvniecības nozares klasteris) sanāksme notika 2021. gada 26. janvārī,

                  GAIA
                   (Basku zemes zinātnes un lietišķo tehnoloģiju nozares asociācija) un

                  Aclima
                   (Basku zemes vides nozares klasteris) sanāksmes notika 2021. gada 27. janvārī,

                  ACICAE
                   (Basku zemes autobūves nozares klasteris) sanāksme notika 2021. gada 28. janvārī,

                  Clúster Energía
                   (Basku zemes enerģētikas nozares klasteris) sanāksme notika 2021. gada 2. februārī,

                  AFM
                   (progresīvās ražošanas nozares klasteris) sanāksme notika 2021. gada 3. martā, un

                  HEGAN
                   (Basku zemes aviācijas un kosmosa nozares klasteris) sanāksme notika 2021. gada 4. martā.

                     (21)

                        ISCED 0.-2. līmenis

                     (22)

                        ISCED 3. līmenis

                     (23)

                        ISCED 4. līmenis

                     (24)

                        ISCED 5.-8. līmenis

                     (25)

                        Datorizētā projektēšana (CAD).

                     (26)

                        CNC programmēšanu (datora skaitliskās programmvadības programmēšana) ražotāji izmanto, lai izstrādātu programmu instrukcijas darbgaldu datorizētai kontrolei.

                     (27)

                        CATIA (datorizēta trīsdimensiju interaktīvā lietojumprogramma) ir multiplatformu programmatūras komplekts datorizētai projektēšanai (CAD), ražošanas automatizācijai (CAM), datorizētai inženierijai (CAE), produktu aprites cikla pārvaldībai (PLM) un 3D.

                     (28)

                        Volframa inertā gāze.

                     (29)

                  https://www.miteco.gob.es/es/calidad-y-evaluacion-ambiental/temas/economia-circular/estrategia/

                     (30)

                  https://digital-strategy.ec.europa.eu/en/policies/desi

                     (31)

                        Lai izvairītos no decimāldaļskaitļiem, aplēstās izmaksas uz vienu darba ņēmēju tika noapaļotas. Tomēr noapaļošana neietekmē katra pasākuma kopējās izmaksas, kas paliek tādas pašas kā Spānijas iesniegtajā pieteikumā.

                     (32)

                        Noapaļošanas dēļ kopsummas nesakrīt.

                     (33)

                        Izmaksas uz vienu dalībnieku šajā pasākumā ir norādītas tikai informatīvā nolūkā. Stimulu izmaksas par katru dalībnieku būs atkarīgas no katra darbinieka individuālās situācijas un no tā, vai viņš ir tiesīgs saņemt dažāda veida stimulus.

                     (34)

                        OV L 433 I, 22.12.2020., 11. lpp.

                     (35)

                        OV L 433 I, 22.12.2020., 29. lpp.

                     (36)

                        Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.

                     (37)

                        OV L 153, 3.5.2021., 48. lpp.

                     (38)

                        OV L 433 I, 22.12.2020., 29. lpp.

                     (39)

                        Padomes Regula (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam (OV L 433 I, 22.12.2020., 11. lpp.).

                     (40)

                        Eiropas Parlamenta un Padomes Regula (EK) Nr. 1893/2006 (2006. gada 20. decembris), ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām (OV L 393, 30.12.2006., 1. lpp.).

                     (41)

                        Komisijas Deleģētā Regula (ES) 2019/1755 (2019. gada 8. augusts), ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi. OV L 270, 24.10.2019., 1.-56. lpp.

                     (42)
                  *
                        Datumu ievieto Parlaments pirms publicēšanas OV.